Kisah Salah Paraturannya
“Sudah samingguan ini aku pusang banar Bus ai,” ujar Tulamak.
“Napa panyababnya Mak?” sahut Garbus.
“Siang malam hari hujan tarus,” ujar Tulamak.
“Jangan dipusangakan Mak ai karna sudah wayahnya musim hujan,” ujar Garbus.
“Rupanya musim hujan ini sudah kada ba-aturan lagi Bus ai. Kalu dahulu ujar nang tuha-tuha musim barat, musim panghujan, adalah pada bulan-bulan nang ba-ahiran ‘ber’, ujar Tulamak .
“Napa cuntuhnya Mak?” ujar Garbus.
“Bulan nang ba-ahiran ‘ber’ itu adalah September, Oktober, Nopember wan Desember,” ujar Tulamak.
“Panderan Tulamak itu bujur haja Bus ai, dahulu di wadah kita ini musim hujan mimang seputar bulan ber-ber itulah. Tapi wayah ini alam sudah baubah dirusak ulih manusianya,” ujar Palui umpat manyatujui panderan Tulamak.
“Napa-napa haja nang baubah Lui?” ujar Garbus.
“Banyak alam ini nang dirusak manusia, cuntuhnya hutan dibabat, tanah ditabuk ma-ambil batu baranya, gunung dirumbih gasan baulah jalan, sungai wan laut dikaruk maambil batu karikilnya dan pasirnya,” ujar Palui pina saraba tahu.
“Kalu kaya itu siapa nang salah Lui?” ujar Tulamak.
“Nang disalahakan musti rakyat,” ujar Garbus manyahut.
“Sabujurnya rakyat miskin nang manggawi manabang itu kada salah. Karna bila kada bagawi bubuhannya kada kawa makan. Apalagi wayah ba’ah ini, rumahnya tarandam banyu, pahumaan wan kabunnya rusak, itik hayam haraguan matian, kakanakan kada kawa sakulah, abah-umanya kada kawa bacari, lalu tajangkit bamacam-macam panyakit akibat banyu ba’ah itu,” ujar Palui.
“Kalu kaya itu siapa nang sabujurnya salah Lui?” ujar Garbus mahimati batakun.
“Kalu rakyat kada salah maka nang paling salah adalah pamarintah karna mambulihakan hutan dirusak, ditabang, dibabat, digundul dan hasilnya dijual ka luar nageri,” ujar Tulamak.
“Pamarintah wan bubuhan dewan kada salah jua karna bubuhannya itu urang pintar-pintar, kada mungkin manyakiti rakyat,” ujar Palui mambila.
“Kalu rakyat kada salah, dewan dan pamarintah kada salah jua, lalu siapa kambing hirangnya Lui?” ujar Tulamak babungul.
“Sabujurnya nang paling salah adalah paraturan nang diulahnya. Cuntuhnya negara kita tamasuk numur anam nang paling korupsi di dunia, tapi nyatanya sampai wayah ini kadada koruptornya,” ujar Palui mahaluya jawabannya.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn